પહેલાં હું ટાઉનમાં રહેતો હતો, સી. પી. ટૅન્ક પાસે. પછી હું પૃથ્વી થિયેટર પાસે રહેવા ગયો અને ૧૯૯૬માં અંધેરીના ચાર બંગલા એરિયામાં આવ્યો. હું અહીં આવ્યો ત્યારે આ આખો એરિયા એકદમ ગ્રીનરીવાળો હતો. આજુબાજુમાં ખુલ્લાં ગ્રાઉન્ડ હતાં અને એકદમ હવા-ઉજાસવાળો એરિયા હતો. મારા ઘરની વિન્ડોમાંથી મને ત્યારે ગોરેગામની આખી લાઇન અને ગોરેગામના પહાડો ચોખ્ખા દેખાતા. એકદમ ચોખ્ખી વેધર હતી. આમ પણ ચાર બંગલા એરિયા પહેલેથી ગ્રીનરીવાળો રહ્યો છે. ચાર બંગલાની આ ગ્રીનરીને જોઈને જ હું અહીં રહેવા આવ્યો. હા, સ્ટેશન મારા ઘરથી ખાસ્સું દૂર થાય, પણ મને કે મારી ફૅમિલીને એનું કોઈ એવું ટેન્શન નહોતું એટલે હું મારો ગ્રીનરીનો આગ્રહ પૂરો કરી શક્યો. મારા ઘરથી પા કિલોમીટર ચાલીએ ત્યાં જ ચાર બંગલા માર્કેટ આવી જાય છે. ત્યાં ફ્રૂટ્સથી માંડીને શાકભાજી સરસ મળે છે. બીજું નાનું-મોટું શૉપિંગ કરવું હોય તો એ પણ ત્યાં જ થઈ જાય. આમ તો મારે ટ્રાવેલિંગ બહુ રહેતું હોવાથી શૉપિંગમાં જવાનો મને ટાઇમ નથી મળતો, પણ જ્યારે મુંબઈમાં હોઉં અને આખો દિવસ ઘરમાં જ રહ્યો હોઉં ત્યારે હું સાંજના સમયે ફ્રેશ થવા માટે ચાર બંગલા માર્કેટમાં જાઉં અને ટાઇમપાસ કરું. મને શૉપિંગમાં ટાઇમપાસ કરવો ગમે પણ ખરો. ખાસ કરીને અમારા એરિયામાં આવેલી આ માર્કેટમાં, કારણ કે અહીં ભાવની બાબતમાં બહુ લપ્પનછપ્પન નથી થતી. બીજું, કાછિયાઓ પણ જરાક સમજુ છે એટલે ભાવ રીઝનેબલ હોય છે. મારા ઘરે નવી પેઢી આવી ગઈ એમ કાછિયાઓની પણ નવી પેઢી આવી ગઈ છે. માર્કેટ સાથે સોળ વર્ષનો સંબંધ છે એટલે સ્વાભાવિક રીતે આત્મીયતા થઈ ગઈ છે હવે.